TARYBOS REGLAMENTAS (EB) Nr. 989/2005
2005 m. birželio 27 d.
iš dalies keičiantis Reglamentą (EB) Nr. 1255/96, laikinai sustabdantį autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Bendrija yra suinteresuota iš dalies arba visiškai sustabdyti autonominių Bendrojo muitų tarifo muitų taikymą naujiems produktams, neišvardytiems Tarybos reglamento (EB) Nr. 1255/96 (1), priede.
(2)
Keli minėtame reglamente išvardyti produktai turėtų būti išbraukti iš priedo sąrašo, nes Bendrija nesuinteresuota jiems toliau taikyti autonominių Bendrojo muito tarifo muitų sustabdymą, arba reikia pakeisti aprašymą, atsižvelgiant į techninį produkto tobulinimą ir ekonomines rinkos tendencijas.
(3)
Produktai, kurių aprašymą reikia keisti, turėtų būti laikomi naujais produktais.
(4)
Todėl būtina atitinkamai iš dalies keisti Reglamentą (EB) Nr. 1255/96.
(5)
Atsižvelgiant į šio reglamento ekonominę svarbą, būtina remtis skubos pagrindais, numatytais Protokolo dėl nacionalinių parlamentų vaidmens Europos Sąjungoje, pridėto prie Europos Sąjungos sutarties ir prie Europos Bendrijų steigimo sutarčių, I.3 punkte.
(6)
Kadangi šis reglamentas turi būti taikomas nuo 2005 m. liepos 1 d., jis turi nedelsiant įsigalioti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies pakeičiamas taip:
1)
Įtraukiami šio reglamento I priede išvardyti produktai.
2)
Išbraukiami produktai, kurių kodai yra nurodyti šio reglamento II priede.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2005 m. birželio 27 d.